Muhammad Idris bin Abdul Rauf al-Marbawi 

(11/5/1896-13/10/1989) 



Syeikh Muhammad Idris Bin Abd al-Rauf al-Marbawi 
(1893-1989), lebih tersohor sebagai tokoh persuratan 
ArabMelayu di kalangan masyarakat Malaysia dan 
Nusantara. Qamus al-Marbawi yang telah dihasilkan pada 
tahun 1927 telah memasyhurkan beliau sehingga ke hari 
ini. Biarpun usia kamus tersebut sudah hampir 80 tahun, 
khazanah ilmu ini terus digunakan oleh pengkaji, pelajar, 
dan masyarakat di Asia Tenggara. 

Beliau telah dilahirkan pada tahun 1893 dan secara 
tepatnya pada tahun 28 Zulkaedah 1313 Hijrah di Makkah. 
Setelah lama berada di Makkah, keluarganya mengambil 
keputusan untuk kembali ke Malaysia iaitu kira-kira pada 
tahun 1913. 

Sejak dari kecil lagi, al-Marbawi telah menunjukkan 
kemampuan akademiknya yang memberangsangkan. 
Ketika berusia sepuluh tahun, beliau telah menamatkan 
pengajian hafalan al-Quran. Sekembalinya ke tanah air beliau mendapat pendidikan di 
Sekolah Melayu Lubuk Merbau, Perak. 

Kecenderungan ilmiah yang tertambat kukuh dalam jiwanya telah mendorong beliau 
menuntut ilmu di pondok-pondok yang merupakan institusi pendidikan Islam yang 
terpenting di alam Melayu ketika itu. Antaranya Pondok Syeikh Wan Muhammad di Bukit 
Chandan, Kuala Kangsar, Pondok Tuan Hussain Al-Masudi, di Kedah, Pondok Syeikh 
Ahmad Fatani di Bukit Mertajam dan Pondok Tok Kenali di Kelantan. 

Melihat kepada kemampuan akademik dan minatnya kepada ilmu Islam, ayahanda beliau 
mengesyorkannya agar menyambung pengajian ke timur tengah sama ada ke Mesir 
ataupun kembali semula ke Mekah. Bagaimanapun syor ayahandanya itu tidak menjadi 
prioriti al-Marbawi ketika itu kerana beliau, ingin berumah tangga dan bekerja sebagai 
guru. Beliau meneruskan hasratnya untuk berkahwin dengan gadis pilihannya dan pada 
waktu yang sarna mematuhi kehendak bapa supaya mendalami ilmu Islam di Mesir. 

Beliau sempat bertugas sebagai guru agama di Perak sebelum menyambung 
pengajiannya ke Universiti al-Azhar. Di sana beliau menggondol kejayaan yang 
membanggakan keluarganya dan masyarakat, iaitu memperoleh ijazah tertinggi dari 
universiti tersebut. Sebenarnya al-Marbawi merupakan anak kelahiran Perak yang 
pertama meneroka pengajian Islam di Mesir. 

Sebagai angkatan pertama, yang baru mengenal suasana di sana, al-Marbawi mendapati 
masalah komunikasi dengan bahasa Arab menjadi masalah utama dan paling besar di 
kalangan anak Melayu. Bermula dari sinilah timbul idea untuk menyusun sebuah kamus 
Arab-Melayu dan usaha tersebut telah dimulakan secara kolektif bersama lima orang lagi 
rakannya. Tetapi usaha tersebut terpaksa disiapkan bersendirian lantaran penarikan diri 
rakan-rakannya. Walaupun bersendirian, beliau nekad untuk menyudahkan kamus 
tersebut. 





Keringat, keazaman, dan kesabaran al-Marbawi terbalas juga apabila kamus tersebut 
berjaya disudahi pada tahun 1927. Kamus itu diulang cetak puluhan kali kerana sambutan 
yang amat menggalakkan di kalangan pelajar Asia Tenggara. Kejayaan menyusun kamus 
ini telah menjadi langkah pertama, kepada al-Marbawi untuk mengorak langkah 
seterusnya dalam, penghasilan karya Islam yang lain. 

Amat perlu dinyatakan bahawa beliau sebenarnya tidak membataskan diri dan 
kesarjanaannya hanya dalarn bidang bahasa semata-mata bahkan, beliau mendalami 
pelbagai ilmu Islam. Beliau juga menghasilkan puluhan karya dalam bidang tersebut. Ada 
antara karya beliau diterbitkan dan terdapat juga yang masih dalam bentuk manuskrip. 
Karya-karya beliau yang dihasilkan - melebihi 20 buah karya. - dalam pelbagai disiplin ilmu 
ini membuktikan ketajaman pemikiran, kedalaman ufuk ijtihad, dan kewibawaan beliau 
dalam pengajian ilmu-ilmu Islam. 

Walau bagaimanapun, kemasyhurannya lebih ditonjolkan dalam dunia persuratan 
Arab-Melayu berbanding kepakaran lain. Apatah lagi, beliau pernah dianugerahi ijazah 
Kehormatan Doktor Persuratan oleh Universiti Kebangsaan Malaysia pada tahun 1980. 
Pada enam tahun berikutnya beliau dinobatkan sebagai tokoh Maal Hijrah Malaysia yang 
pertama iaitu pada tahun 1408 Hijrah. Kedua-dua anugerah yang diterima ini sebagai 
mengenang jasa yang dituang oleh beliau dalam bidang persuratan Arab-Melayu dan ilmu 
Islam. 

Selain kaum Arab-Melayu, al-Marbawi telah menghasilkan karya yang penting dalam 
bidang hadith. Antara tulisan beliau dalam bidang tersebut ialah Bahr al-Madhi yang 
merupakan ringkasan dan ulasan kepada sunan al-Tirmizi. Selain itu kitab terjemahan 
sahih al-Bukhari, kupasan kitab Bulugh al-Maram, dan karya berjudul Idaman Guru 
merupakan tulisan yangmengupas mengenai hadith-hadith sahih al-Bukhari dan Muslim. 

Kitab Bahr al-Madhi merupakan salah satu sumbangan terpenting beliau dalam pengajian 
Hadith di Malaysia. Bahr al-Madhi ialah kitab hadith bertulisan jawi terbesar dan antara 
yang terawal pernah wujud di alam Melayu. Karya ini amat padat dan mendalam, bahkan 
dikatakan telah menampung kekosongan karya asli dalam bidang ilmu hadith di rantau ini. 
Karya ini memuatkan ulasan dan huraian hadith dalam bentuk Fikah, aqidah, tasawuf, dan 
muamalat. 

Kelainan dan keistimewaan kitab ini amat jelas, apatah lagi ulasan al-Marbawi mengikut 
acuan dan warna masyarakat Malaysia. Karya ini memberi nafas baru kepada 
pemahaman hadith-fiqh secara mendalam di samping mendidik masyarakat Malaysia 
tentang perhubungan intim kedua-duanya. Hadith ialah asas kepada bidang ilmu Islam 
yang lain. 

Al-Marbawi juga turut menterjemahkan kitab Bulugh al-Maram iaitu sebuah karya hadith 
yang disusun berdasarkan bidang Fiqh oleh seorang tokoh Hadith ternama iaitu Ibn Hajar 
al-Asqalany ke dalam bahasa Melayu. Dua karya dalarn bidang hadith berbahasa Melayu 
ialah antara karya yang penting, sulung, dan terbesar pernah dihasilkan oleh seorang 
ulama' Nusantara. 

Dalam bidang Tafsir al-Quran pula, beliau telah menulis tafsir Surah Yasin, Tafsir al-Quran 
al-Marbawi, Tafsir al-Quran Nur al-Yakin, Terjemahan Tafsir Fath al-Qadir, Tafsir Juz 
Amma, Tafsir AlFatihah, dan sebuah karya berjudul Quran Bergantung Makna. 




Selain dua bidang tersebut al-Marbawi juga telah menghasilkan tulisannya dalam bidang 
Fiqh, aqidah, dan Falsafah. Antara tulisan beliau ialah kitab Asas Islam, Kitab Nizam 
alFlayah, Kitab Pati Hukum-hukum Ibadah, Kitab Usul Islam Pada Membicarakan 
Mengambil Air Sembahyang, sebuah ensiklopedia yang dinamakan sebagai Kamus 
Segala Ilmu, Karya berjudul Punca Agama, Perbendaharaan Ilmu, dan banyak lagi. 

Terdapat banyak lagi tulisan beliau dalam bentuk manuskrip yang belum sampai kepada 
kita. Keperibadian, kewibawaan, dan kesarjanaan al-Marbawi telah menjadikan beliau 
salah seorang tokoh Islam yang ulung di Rantau ini. Walaupun sebahagian besar usia dan 
masanya dihabiskan di luar negara tetapi jasa beliau kepada anak bangsa tidak ternilai 
besarnya. 

Sepanjang hayatnya, al-Marbawi membuktikan betapa perlunya seseorang anak bangsa 
memberikan sumbangannya kepada bangsa, agama, dan negaranya. Beliau telah 
mengabdikan dirinya sebagai seorang penulis Ilmu Islam yang tidak pernah mengenal erti 
kerehatan. 

Pada tanggal 13 Oktober 1989 bersamaan 13 Rabiul Awal 1409 Hijrah, al-Marbawi 
menghembuskan nafasnya yang terakhir di Hospital Besar Ipoh pada jam 8.40 pagi. 
Pemergiannya pada usia 96 tahun itu semestinya di samping anak cucu tercinta. 
Jenazahnya telah disemadikan di pusara Kampung Lubuk Merbau, kampung keluarganya. 

Semoga Allah merahmati rohnya. 



(sumber: Dewan Agama, Jun 2004, ms 46-47) 



Syeikh Mohd Idris bin Abdul Rauf Al Marbawi (1989M) 
(Pengarang Bahrul Mazi) 




A, M 



Allahyarham Syeikh Mohd Idris bin Abdul Rauf Al Marbawi adalah seorang ulama besar yang 
tidak asing lagi bukan saja di Nusantara malah Mesir dan Makkah terutamanya dalam bidang Bahasa 
Arab, Ilmu Hadis, Tafsir dan Fiqah. 

Beliau dilahirkan pada 28 Zulkaedah 1313 Hijrah di Makkah al Mukarramah. Ketika berusia 10 
tahun, beliau mampu menghafaz sebanyak 16 juzuk al-Quran di samping beberapa buah kitab lain. 
Pada tahun 1333 Hijrah/1913 Masehi, beliau pulang ke tanahair bersama-sama keluarganya. 

Sekembalinya ke tanahair, Allahyarham Syeikh Mohd Idris Al Marbawi mendapat pendidikan 
pertama di Sekolah Melayu Lubuk Merbau, Perak . Seterusnya beliau melanjutkan pengajian di 
beberapa buah sekolah pondok seperti Sekolah Pondok Syeikh Wan Muhammad di Bukit Chandan, 
Kuala Kangsar , Pondok Tuan Hussain Al Masudi di Kedah, Pondok Syeikh Ahmad Fatani di Bukit 
Mertajam dan Pondok Tok Kenali di Kelantan . Setelah menamatkan pengajian, Syeikh Mohd Idris 
Al Marbawi bertugas sebagai Guru Agama di Perak . 

Tok Kenali antara Guru Sheikh Idris al-Marbawi. 

Pada tahun 1924, beliau telah melanjutkan pelajaran di Universiti al-Azhar , Mesir dan berjaya 
mendapat ijazah Aliyah (Tertinggi). Semasa berada di sinilah beliau menyusun kamus Arab/ Melayu 
atau lebih dikenali sebagai Kamus Al Marbawi yang diterbitkan pada tahun 1937. Kamus ini pada 
mulanya disusun oleh tiga serangkai: Syeikh Idris al-Marbawi, Syeikh Juned Tola , dan Syeikh Tahir 
Jalaluddin . Namun, ketika dua tokoh yang terakhir ini kembali ke tanah air, karya itu diteruskan 
sendiri oleh Syeikh Idris al-Marbawi sebagai pengarang kamus tersebut. 

Atas sumbangan dan jasanya yang besar dalam bidang keagamaan dan persuratan, maka pada 5 Julai 
1980, Allahyarham Syeikh Idris Al Marbawi telah dianugerahi Ijazah Kehormat Doktor Persuratan 
oleh Uniyersiti Kebangsaan Malaysia manakala pada 1 Muharram 1408H pula, beliau telah 
diisytiharkan sebagai Tokoh Ma'al Hijrah 1408. Beliau meninggal dunia pada tahun 1989. 

Bagi mengenang jasa beliau, namanya telah diabadikan di sebuah kolej kediaman di Universiti 
Kebangsaan Malaysia dengan dikenali sebagai Kolej Idris al-Marbawi. Namanya juga diabadikan 
di sekolah tempat beliau menuntut ilmu di Kampung Lubok Merbau iaitu Sekolah Kebangsaan 
Syeikh Mohd Idris Al-Marbawi . 

Karya-karya yang dihasilkan 

Sheikh Idris al-Marbawi meninggalkan karya-karya yang tidak kurang banyaknya. Terdapat dua 
karya beliau yang sangat terkenal, sehingga masih digunakan sehingga ke hari ini iaitu Qamus al- 
Marbawi dan Bahrul Mazi. Keterangan maklumat mengenai kedua-dua karya tersebut adalah 
berikut: 



A. Qamus Idris al-Marbawi 



Qamus Idris al-Marbawi adalah judul sebenar dalam persuratan. Dalam percakapan umum 
dinamakan kamus Marbawi. Kamus ini bukan kamus Arab-Melayu yang pertama ditulis. Terdapat 
kamus lain ditulis sekitar tahun berhampirannya. Namun, kamus ini mendapat tempat tersendiri 
dalam bidang perkamusan. 

Paling luas penyebarannya 

Antara keistimewaan kamus ini berbanding yang lainnya adalah kamus Arab-Melayu yang ditulis 
dengan Melayu-Jawi dan yang pertama paling luas penyebarannya di seluruh dunia Melayu. Bahkan 
ia turut digunakan oleh masyarakat Melayu di Mekah, Mesir dan beberapa tempat lain. 

Ia turut digunakan oleh hampir semua orang yang belajar bahasa Arab dari kalangan suku kaum 
Melayu, Jawa, Bugis dan sebagainya. 

Dalam mukadimahnya, beliau meluahkan yang terkandung dalam hatinya demi kemajuan bangsa 
Melayu, iaitu katanya: “Kemudian dari itu, maka sebelum masuk mengarang kamus ini, lebih dulu 
menerangkan maksudku mengadakannya, ialah memajukan bangsaku Melayu, sekiranya menuntut 
bahasa Arab adalah kamus penyuluhnya yang diharap, mendapatkan pelajarannya umpama nahu dan 
saraf.” 

Kamus ini mengandungi dua juzuk. Juzuk pertama yang mengandungi 384 halaman dimulakan huruf 
Alif dan berakhir dengan Zha, yang mengandungi 18,000 kosa kata perkataan Arab yang diberi 
takrif atau ertinya ke dalam bahasa Melayu, dan terdapat juga 700 yang diisyaratkan dalam bentuk 
gambar. 

Dalam juzuk kedua pula mengandungi 401 halaman, yang dimulakan daripada huruf ‘Ain dan 
berakhir dengan huruf Ya, juga terdapat 18,000 kosa kata Arab dan 500 yang diisyaratkan dalam 
bentuk gambar. 

Berkenaan maklumat-maklumat lainnya berkaitan kamus Marbawi tersebut, telah banyak penulis 
bicarakan dalam Berita Harian, 28 Mac 2006 (Selasa) dengan judul ‘Kamus Marbawi Rujukan 
Pelajar Kuasai Bahasa Arab.’ 

B. Bahrul Mazi 

Karya Syeikh Idris al-Marbawi yang berupa hadis yang terkenal ialah Bahrul Mazi, judul 
lengkapnya Bahrul Mazi li Syarh Mutkhtasar Sahihit Tarmizi. Ia merupakan terjemahan kitab Sahih 
Tarmizi dan disyarah oleh beliau. 

Terjemahan Sahih Tarmizi secara lengkap ini adalah merupakan yang pertama sekali dilaksanakan 
dalam bahasa Melayu. 

Bahrul Mazi adalah karya besar yang terdiri daripada 22 jilid yang sudah diterbitkan. Maklumat 
ringkas tentang keseluruhan jilidnya, adalah seperti berikut: 




- Jilid I : Tanpa menyebut tarikh. Tebal 227 halaman. Menerangkan bicara bersuci dan barang yang 
takluk dengannya. Terdiri daripada 126 hadis dan 591 masalah. 

- Jilid II: Tanpa menyebut tarikh. Tebal 232 halaman. Menerangkan bicara sembahyang dan barang 
yang takluk dengannya. Terdiri daripada 138 hadis dan 454 masalah. 

- Jilid III: Tanpa menyebut tarikh. Tebal 240 halaman. Menerangkan bicara sembahyang dan barang 
yang takluk dengannya. Terdiri daripada 161 hadis dan 558 masalah. 

- Jilid IV: Tanpa menyebut tarikh. Tebal 232 halaman. Menerangkan bicara sembahyang; zakat dan 
barang yang takluk dengannya. Terdiri daripada 115 hadis dan 519 masalah. 

- Jilid V: Tanpa menyebut tarikh. Tebal 208 halaman. Menerangkan bicara puasa dan barang yang 
takluk dengannya. Terdiri daripada 110 hadis dan 473 masalah. 

- Jilid VI: Tanpa menyebut tarikh. Tebal 224 halaman. Menerangkan bicara haji dan barang yang 
takluk dengannya. Terdiri daripada 108 hadis dan 458 masalah. 

- Jilid VII: Tanpa menyebut tarikh. Tebal 224 halaman. Menerangkan bicara umrah dan jenayah. 
Terdiri daripada 114 hadis dan 483 masalah. 

- Jilid VIII: Tanpa menyebut tarikh. Tebal 224 halaman. Menerangkan baki bab-bab jenayah dan 
membicarakan Kitabun Nikah. Terdiri daripada 99 hadis dan 330 masalah. 

- Jilid IX: Tarikh selesai menulis malam Rabu, 29 Syawal 1357 H di rumah berdekatan Universiti 
Al-Azhar, Kaherah, Mesir. Tebal 224 halaman. Menerangkan bab-bab talak, li’an dan jual beli. 
Terdiri daripada 117 hadis dan 226 masalah. 

Bab-bab jualan 

- Jilid X: Tanpa menyebut tarikh. Tebal 228 halaman. Menerangkan baki bab-bab jualan, bab-bab 
kadi, diat dan barang yang takluk dengannya. Terdiri daripada 180 hadis dan 259 masalah. 

- Jilid XI: Tanpa menyebut tarikh. Tebal 224 halaman. Menerangkan korban, nazar-nazar, sumpah- 
sumpah, perjalanan Nabi dan barang yang takluk dengannya. Terdiri daripada 151 hadis dan 486 
masalah. 

- Jilid XII: Tanpa menyebut tarikh. Tebal 232 halaman. Menerangkan perang sabil, pakaian, 
makanan dan barang yang takluk dengannya. Terdiri daripada 170 hadis dan 353 masalah. 

- Jilid XIII: Tanpa menyebut tarikh. Tebal 224 halaman. Menerangkan minum-minuman, kebaktian, 
perhubungan rahim dan barang yang takluk dengannya. Terdiri daripada 152 hadis dan 472 masalah. 

- Jilid XVI: Tanpa menyebut tarikh. Tebal 224 halaman. Melengkapi atas baki bab-bab perhubungan 
rahim, perubatan, faraid, wala’, hibah, qadar dan barang yang takluk dengannya. Terdiri daripada 
138 hadis dan 395 masalah. 




- Jilid XV: Tanpa menyebut tarikh. Tebal 248 halaman. Melengkapi bab-bab huru-hara, ta’bir mimpi 
dan saksi-saksi. Terdiri dari 105 hadis dan 301 masalah. 

- Jilid XVI: Tarikh akhir Bab ar-Ru 4 ya dan mengiringi bab-bab syahadah. Selesai malam Rabu, 21 
Ramadan 1359 H/1940 M. Melengkapi atas bab-bab mimpi, saksi-saksi dan zuhud. Terdiri daripada 
128 hadis dan 237 masalah. 

- Jilid XVII: Tanpa menyebut tarikh. Tebal 232 halaman. Melengkapi atas bab-bab sifat kiamat; 
pelembut hati, wara’ dan barang yang takluk dengannya. Terdiri daripada 100 hadis dan 210 
masalah. 

- Jilid XVIII: Tanpa menyebut tarikh. Tebal 228 halaman. Melengkapi atas bab-bab sifat syurga, 
neraka, iman dan barang yang takluk dengannya. Terdiri daripada 109 hadis dan 210 masalah. 

Minta izin 

- Jilid XIX: Tanpa menyebut tarikh. Tebal 228 halaman. Melengkapi atas bab-bab ilmu, minta izin 
dan barang yang takluk dengannya. Terdiri daripada 148 hadis dan 266 masalah. 

- Jilid XX: Tarikh dicatat oleh pengarangnya, katanya: “Telah selesai hamba daripada menulis dan 
mengarangkan juzuk yang kedua puluh ini dengan kurnia Allah SWT kemudian daripada tergendala 
mengarangnya 16 tahun. Iaitu mula perang Inggeris dengan Jerman dan Jepun dan Itali pada tahun 
1949, dan sudah juzuk ini pada malam Rabu 25 Ramadan dan 1373 bersamaan 18 Mei 1955." 
Melengkapi atas baki bab-bab adab, misal-misal, bab-bab pahala Quran dan barang yang takluk 
dengannya. Terdiri daripada 127 hadis dan 311 masalah. 

- Jilid XXI: Mulai penulisan pada hari Khamis, 26 Syaaban 1374 H/19 Mei 1955 M, dan 
diselesaikan pada 25 Rabiulakhir 1376 H/10 Disember 1955 M. Tebal 255 halaman. Melengkapi 
atas segala bab tafsir. Terdiri daripada 92 hadis dan 335 masalah. 

- Jilid XXII: Dimulai 25 Rabiulakhir 1376 H/10 Disember 1955 M, dan selesai pada malam 2 
Jamadilakhir 1377 H/24 Disember 1957 M. Tebal 242 halaman. Melengkapi atas tafsir setengah- 
setengah ayat di dalam surah al-Maidah dan lain-lainnya. Terdiri daripada 95 hadis dan 351 masalah. 

Penerbitan keseluruhan diusahakan oleh Syarkah wa Maktabah wa Mathba’ah Mustafa al-Baby al- 
Halaby wa Auladuhu, Mesir, mulai tahun 1352 H/1933 M. 

Pada kata aluan jilid pertama, pengarangnya menerangkan bahawa beliau telah belajar ilmu hadis 
daripada Sheikh Muhammad Ibrahim as-Samaluti, iaitu guru hadis yang mengajar berpuluh-puluh 
tahun di Jami’ Saiyidina Husein di Kaherah, Mesir. Bahawa ketika pulang ke rumah, beliau terus 
mencatat pelajarannya sehingga tersusunlah kitab besar Bahrul Mazi tersebut. 

Kurang tersebar 

Sebuah lagi karangan Sheikh Idris al-Marbawi yang kurang tersebar ialah kitab Tafsir Surah Yasin. 
Asal kitab ini adalah karangan Imam Muhammad bin Ali bin Muhammad asy-Syaukani dan 
diterjemahkan ke bahasa Melayu oleh Sheikh Idris al-Marbawi atas permintaan Syarkah wa 
Maktabah wa Mathba’ah Mustafa al-Baby al-Halaby wa Auladuhu, Mesir pada tahun 1353H. 




Pada mukadimah Sheikh Idris al-Marbawi menulis: “Adapun kemudian daripada itu, maka telah 
menuntut kepada hamba oleh Syarkah wa Maktabah wa Mathba’ah Mustafa al-Baby al-Halaby wa 
Auladuhu, Mesir bahwa hamba terjemahkan tafsir y asin karangan asy-Syaukani daripada Arab 
kepada Melayu...”. 

Kitab ini telah diterbitkan oleh Mathba‘ah Mustafa al-Baby al-Halaby wa Auladuhu, Mesir pada 
tahun 1353H/ 1935 M. 



Hasil karya 

1 . Kamus al-Marbawi 

2. Kitab Bahrul Mazi 

3. Tafsir Quran Al Marbawi 

4. Tafsir Surah Yasin 

5. Tafsir Nurul Yaqin 

6. Tafsir Fathul Qadir 

7. Kitab Bulughul Maram 

8. Kitab Jami'ul Ulum 

9. Usulul Islam 

10. Nizamul Hayah 

11. Mu 'jamui Ka'inat ( 4 Jilid ) dan lain-lain. 

